钦定古今图书集成/明伦汇编/官常典/第104卷 > 《魏文成献文孝文诸王传论》同前
## 钦定古今图书集成/明伦汇编/官常典/第104卷 > 《魏文成献文孝文诸王传论》同前

文成五王，安丰特标令望，延明学业该赡，加以雅淡
之美，至于永安，运际寇戎，卒致奔亡，亦其命也。献文
诸子，俱渐太和之训，而咸阳终于逆节，广陵毙于桑中，人而无仪，各宜遄死。高阳器术缺然，终荷栋干，至
于挠败，实尸其阙。武宣孝以为质，忠而树行，及夫在
安处危之操，送往事居之节，周旦匪佗之旨，霍光异
“姓之诚，事实兼之。”竟而功高震主，德隆动俗，闲言一
入，卒不全生。呜呼！周成、汉昭，未易遇也。北海义昧鹡
鸰，奢淫行丧，虽祸发青蝇，亦自诒伊戚。颢取若拾遗，
亡不旋踵，岂守之无术，其天将覆之。庶人险暴之性，
自幼而长，终以废黜，不得其终，斯乃朱均之性，尧、舜
不能训也。京兆早有令闻，晚致颠覆，“习于所染，可不
慎乎！”清河器识才誉，以懿亲作辅。时锺屯诐，始遘墙
茨之逼，运属道消，晚扼凶权之手，悲哉！广平早岁骄
盈，汝南性致狂逸，揆其终始，俱不足论。而悦以天人
所弃，卒婴猜惧之毒，盖地逼之尤也。魏自西迁之后，
权移周室，而周文天纵宽仁，性罕猜忌，元氏戚属，并
见保全，内外任使，布于列职。孝闵践祚，无替前绪；明
武缵业，亦遵先志。虽天厌魏德，鼎命已迁，枝叶荣茂，
足以愈于前代矣。